**《大乘離文字普光明藏經》**

大唐 中天竺 三藏法師 地婆訶羅 奉敕譯

如是我聞：一時，佛在王舍城耆闍崛山中，與大菩薩無量百千億那由他數，皆是大智精進善巧，證無言法獲妙辯才，是處非處不相違反，善調身心具諸解脫，常遊三昧不捨大悲，慚愧為身智慧為首，多所饒益如大寶洲，了知諸法善不善相，不著文字而有言說，於真俗門洞達無礙，深明實際不住其中，善能分別而無所受，雖厭生死常護世間，周遍十方有大名稱，於真妙藏寂然宴息，雖現受身永出三界，而行諸有勉濟眾生，平等教誨志常賢善，平等憐愍心無染著，能令自他莫不清淨，成就如是無量功德。

其名曰：勝思惟菩薩、法震音菩薩、妙身菩薩、法輞菩薩、辯積菩薩、持地菩薩、持世菩薩、大名稱菩薩、具諸辯菩薩、千容相菩薩、功德山菩薩、蓮華眼菩薩、蓮華面菩薩、珠髻菩薩、妙音菩薩，如是等菩薩摩訶薩，皆如童子色相端嚴，於此眾中而為上首。

爾時，觀自在菩薩與恆河沙等紹尊位者諸菩薩俱，殊勝見菩薩與無央數天帝釋俱，虛空藏菩薩與無量菩薩及無量四天王眾俱，大勢至菩薩與無量億梵天眾俱，遍吉祥菩薩與無量婇女俱，普賢菩薩、不空見菩薩、星宿王菩薩、離疑菩薩、息諸蓋菩薩、藥王菩薩、藥上菩薩，各與無量菩薩眾俱。

其中亦有無量諸佛，自變其身作菩薩像。尊者舍利弗、摩訶目犍連、摩訶迦葉，如是等大阿羅漢，各與無量聲聞眾俱。

那羅延等無量天眾，乃至恆沙國土日月諸天，威光照耀悉來佛所；至佛所已，彼天威光不能復現，猶如聚墨對閻浮金。

婆樓那龍王、德叉迦龍王、阿那婆達多龍王、美音乾闥婆王、無擾濁迦樓羅王，各與無量諸眷屬俱，來入此會。

十方世界，如恆河沙所有菩薩，咸於本土啟請如來，與諸四眾同時到此，各持種種出過世間殊好供養，奉上於佛、諸菩薩已，即於會中坐蓮華座。

爾時，勝思惟菩薩摩訶薩從座而起，偏袒右肩右膝著地，合掌向佛，而作是言：「世尊，我今欲請二字之義，惟願如來垂哀見許。」

　　佛告勝思惟菩薩言：「善男子，欲有問者隨汝意問。如來不為一眾生故出現世間，為欲利益無量眾生而出現耳。」

　　於是勝思惟菩薩，即白佛言「：世尊，何者一法，是諸菩薩所應永離？何者一法，是諸菩薩應常護持？何者一法，是諸如來現所覺了？」

　　佛言：「善哉善哉，善男子，汝以如來威神之力，乃能問我如是深義。諦聽諦聽，善思念之，當為汝說。

　　善男子，有一種法菩薩應離，所謂欲貪，善男子，如是一法，是諸菩薩所應永離。善男子，復有一法菩薩應離，所謂瞋怒，如是一法，是諸菩薩所應永離。善男子，復有一法菩薩應離，所謂愚癡，如是一法，是諸菩薩所應永離。

　　善男子，復有一法菩薩應離，所謂我取。善男子，復有一法菩薩應離，所謂疑惑。善男子，復有一法菩薩應離，所謂憍慢。善男子，復有一法菩薩應離，所謂懈怠。善男子，復有一法菩薩應離，所謂惛眠。善男子，復有一法菩薩應離，所謂愛著。善男子，如是一法，是諸菩薩所應永離。

　　善男子，汝復問我，何者一法，是諸菩薩應常護持？善男子，謂諸菩薩『非己所安，不加於物。』若諸菩薩守護此法，即是能持諸佛如來一切禁戒。何以故？自愛身命不應殺生，自重資財不應偷盜，自護妻室不應侵他，如是等行皆名一法。

　　善男子，若有敬順如來語者，於此一法常當憶念。何以故？無有眾生愛樂於苦，凡有所作悉求安樂，乃至菩薩求阿耨多羅三藐三菩提，亦為自他皆得樂故。善男子，以如是義我說此言：『非己所安，不加於物。』如是一法，是諸菩薩應常護持。

　　善男子，如汝所問，何者一法，是諸如來現所覺了？善男子，無有少法是如來覺。何以故？如來覺者無所覺故。善男子，一切法無生，是如來覺；一切法無滅，是如來覺；一切法離二邊，是如來覺；一切法不實，是如來覺。善男子，諸業自性，是如來覺；一切法從因緣生，是如來覺；因緣之法猶如電光，是如來覺；以因緣故而有諸業，是如來覺。

　　善男子，一切法性普光明藏，是如來覺。善男子，何故法性名普光明藏？善男子，世出世智依之以生，如母懷子故名為藏。若智生時反照其本，如是法性為般若波羅蜜之所攝藏，是故名為普光明藏。善男子，一切法如幻如焰，是如來覺；善男子，諸法實性一味解脫，是如來覺，一味解脫是即名為普光明藏。

　　善男子，一相法，是如來覺。云何一相？所謂諸法不來不去、非因非緣、不生不滅、無取無捨、不增不減。善男子，諸法自性本無所有不可為喻，非是文詞之所辯說。如是一法，是諸如來現所覺了。」

　　當佛說此「莊嚴王離文字普光明藏法門」之時，有十地菩薩所見微塵數眾生，悉發阿耨多羅三藐三菩提心。復有如是微塵數眾生，皆發聲聞辟支佛心。復有如是微塵數眾生，在地獄者皆得離苦生人天中。無量菩薩得入初地，無量菩薩得百千三昧，無量眾生悉蒙利益無空過者。

　　爾時，佛告羅睺羅言：「善男子，我此法要汝當受持。」說是語時，會中有九十億菩薩摩訶薩，承佛威神即皆避座，白佛言：「世尊，我等誓當受持如來所說法要，於此娑婆國土最後時中，見有其人流通為說。」

　　爾時，四天王白佛言：「世尊，若有能持此經典者我當擁護，令其志願皆得滿足。所以者何？能持此經是法器故。」

　　爾時，世尊普觀眾會而作是言：「諸仁者，我此所說甚深方廣稀有法門，非諸眾生有少善根而能聽受。能聽受者即為承事供養於我，亦為荷擔無上菩提，是人當得辯才無礙，決定生於清淨佛土。是人臨終定得親見阿彌陀佛、菩薩大眾而現在前，我今在此耆闍崛山，諸菩薩眾所共圍繞，彼臨終時亦如是見。

　　當知是人即為已得無盡法藏，當知是人得宿命智，當知是人不墮惡道。善男子，我今說此一切世間難信之法，設有眾生作五逆罪，聞是經已書持讀誦為人解說，所有業障咸得消除，終不受於惡趣之苦。斯人即為諸佛菩薩之所護念，在在所生諸根具足，蒙佛灌頂五眼清淨。善男子，取要言之，我見是人已成佛道。」

　　佛說此經已，勝思惟等一切菩薩，及諸聲聞、

天龍八部，皆大歡喜，信受奉行。

　　《大乘離文字普光明藏經》

　　《般若無盡藏真言》

納謨薄伽伐帝 鉢唎若 波羅蜜多曳 怛姪他

唵 紇唎 地唎 室唎 戍嚕知 三密栗知

佛社曳 娑訶